
תביעה כספית לתשלום תגמולי ביטוח בגין נזקי הצפה ע"ס של 1,107,339 ₪.

טענות התובעים

1. התובעים הם בני זוג והבעלים של בית פרטי דו-קומתי המצוי ברח' אבנר 16, תל אביב, הכולל חצר מרוצפת. בחצר הבית מותקנת בריכת שחייה עשויה ויניל, אשר לה חדר מכונות הממוקם בקומת המרתף של המבנה (להלן – הנכס ו – הבריכה).

2. הנתבעת היא חברת הביטוח אשר ביטחה את ביתם של התובעים במועדים הרלוונטיים לתביעה. הביטוח נערך במסגרת פוליסת ביטוח דירה שמספרה 161004548, לכיסוי נזקים כגון אלה המפורטים בכתב התביעה.

3. במהלך שנת 2016 הבחינו התובעים בנזילה מצנרת חימום תת רצפתית בקומת המרתף, שבעקבותיה ביצעה הנתבעת עבודות תיקון והחליפה את המצעים ליבשים ("האירוע הראשון"). 

4. במהלך שנת 2018, זיהו התובעים נזילה נוספת שמקורה בצנרת הבריכה, והנתבעת שלחה נציגים מטעמה שפעלו לתקן את הבריכה ("האירוע השני").

5. בסביבות חודש ספטמבר 2022, במהלך פעולת "בק ווש" שביצע איש התחזוקה של הבריכה, הבחינו התובעים כי מים זורמים במקום הקריסה של הבריכה באירוע קודם. הקבלן מטעמם גילה כי בעת עבודות התיקון שביצעה המבטחת בשנת 2018, חיברו נציגיה את הצינור השרשורי של הבריכה לבור החלחול במקום למקום המקורי. חיבור רשלני זה גרם לכך שבור החלחול התמלא והציף את האזור מעת לעת, תוך גרימת נזקים אדירים לקומת המרתף, לחצר ולבריכה ("האירוע השלישי").

6. בשל קריסת בור החלחול, שלא עמד בעומס המים, נאלץ הקבלן מטעמם לחבר את הניקוז לבור חלחול אחר שהיה בבית ולא היה בשימוש. כיום, המים מציפים בעת שטיפה הפוכה את בור החלחול שאליו חיברה המבטחת את הניקוז בתיקון משנת 2018, ועולים אל התקרה שבחצר וחודרים למרתף. עקב שנים של ניקוז מי הבריכה באופן זה, נהרס ונסתם גם בור החלחול עצמו כתוצאה מקריסה או שורשים.

7. ביום 25.04.22 ביקרו נציגי הנתבעת בנכס, ושמאי המבטחת אמד את נזקי הצנרת בלבד בסך של 13,455 ₪ בערכי כינון, תוך טענה כי שקיעת הבריכה והקרעים בה מקורם בבלאי ובליקויי בנייה. ביום 21.06.22 ביצעו התובעים בדיקת המטרה שהצביעה על כשל באיטום בקיר דרומי בסמוך לחדר המכונות, שנבע מההצפה שפרצה את שכבת האיטום. לאחר שהבינו כי הנתבעת אינה מתכוונת לשפותם, פנו התובעים למבטחת במכתבים, וביום 2.1.23 אף התקיימה פגישה בבית התובעים בניסיון להביא לסילוק התביעה.

8. התובעים דוחים את טענות הנתבעת ומבהירים כי שמאי המבטחת עצמו אישר שכשלי הצנרת תרמו לנזקים במרתף הבית, ולכן על המבטחת לפצותם על מלוא הנזק. בנוסף, נטען כי המבטחת ביטחה את הבית על כלל סיכוניו ועל כן אין רלוונטיות לטענה בדבר ליקויי בנייה, וכי הנזקים נגרמו ברשלנותה. התובעים דורשים להעביר את נטל הראיה לכתפי הנתבעת בהתאם לסעיפים 38 ו-41 לפקודת הנזיקין, וכן לחייב אותה בריבית מיוחדת לפי סעיף 28א לחוק חוזה הביטוח, תשמ"א – 1981.

9. סכום התביעה הכולל מועמד על סך של 1,107,339 ₪. רכיב הנזק העיקרי מבוסס על חוות דעת המהנדס מטעם התובעים, מר מיקי קרבצ'יק, אשר העריך את נזקי המבנה בסך של 893,032 ₪ (ללא מע"מ). בנוסף, נתבע סכום של 40,000 ₪ עבור עלות מערכת מולטי מדיה שניזוקה; ובנוסף הם תובעים את שכר טרחת המהנדס בסך כולל של 42,020 ₪ הכולל מע"מ (מתוכם 7,020 ₪ עבור הכנת חוות הדעת ההנדסית ו-35,000 ₪ עבור ליווי שוטף וייעוץ הנדסי), החזר עבור הוצאות נוספות ששולמו על ידם: 1,287 ₪ עבור בדיקת לחות שבוצעה על ידי חברת "מדיטסט", וכן עלות של כ-4,000 ₪ בגין בדיקת המטרה.

10. רכיבים נוספים בתביעה כוללים סך של 60,000 ₪ עבור דיור חלופי למשך חודשיים לפחות, שיידרשו לביצוע עבודות השיקום, וכן שכ"ד בגין חודש יוני לשנת 2022 שנאמד בסך של 15,000 ₪. כמו כן, נתבע סך של 2,000 ₪ עבור עלות ריקון הבריכה ומילויה מחדש מחמת הנסיבות והנזקים. לבסוף, פיצוי בסך של 50,000 ₪ בגין עגמת נפש עקב אובדן יכולת השימוש וההנאה מהנכס והבריכה בשל החמרת הרטיבות.

טענות הנתבעת

11. ‏הנתבעת העלתה טענת התיישנות מקדמית, שכן לשיטתה חלפה תקופה של למעלה מ-3 שנים מאז גילוי מקור הנזקים ועד לתאריך הגשת התביעה, בהתאם לסעיף 3 לחוברת התנאים הכלליים של פוליסת הביטוח ולחוק חוזה הביטוח. בנוסף, היא טוענת כי הנזקים המתוארים בכתב התביעה על נספחיו קדמו לתחילת תקופת הביטוח הרלוונטית, שהחלה ביום 1.12.2022.

12. הנתבעת טוענת כי התובעים לא הוכיחו קיומו של "מקרה ביטוח" כהגדרתו בפוליסה (הימלטות או דליפה של מים ממתקני האינסטלציה של הדירה לפי סעיף 4.1 לחוברת התנאים הכלליים). לטענתה, הנזקים הנטענים נגרמו כתוצאה מליקויי בנייה, ליקויי איטום, בלאי, פחת או שקיעת קרקע, אשר אינם מכוסים על פי תנאי הפוליסה והחרגותיה. עוד נטען כי הבית, הבריכה ו/או המתקנים שבחצר הבית נבנו ו/או הוקמו שלא בהיתר ו/או ברישיונות ו/או בחריגות מהיתר וללא האישורים הדרושים, וכי התובעים כבר פוצו בעבר במלוא נזקיהם אשר תוקנו כולם.

13. הנתבעת מוסיפה כי בכל מקרה נגרם לה נזק ראייתי, הואיל והתובעים לא הודיעו ולא אפשרו לה לבחון את הנזקים הנטענים או לתקנם מיד עם היוודעם, בניגוד לחובתם לפי סעיף 60 לתנאים הכלליים. כמו כן, מלינה הנתבעת על שימוש לרעה בהליכים וחוסר שיתוף פעולה מצד התובעים, אשר סירבו להמציא לנתבעת מידע ומסמכים שפורטו במכתב בא כוחה מיום 24.5.23, ובחרו להגיש את כתב התביעה יום אחד בלבד למחרת. לחילופין, נטען כי בהתאם לנסיבות ולמתואר בכתב התביעה, הרי שאשמם, אחריותם ו/או חבותם של אחרים הם בחזקת הגורם הבלעדי או העיקרי לנזקים כולם.

14. הנתבעת מכחישה את ראשי הנזק, את חוות דעת המהנדס קרבצ'יק, וטוענת כי התובעים לא פעלו להקטנת הנזק בניגוד לכללי דיני הנזיקין. היא מדגישה כי חבותה מוגבלת לנזקים ישירים בלבד ומצטמצמת לשיפוי בגין נזקי מבנה והשבת המצב לקדמותו בערכי שיפוי בלבד, וזאת ללא חבות בגין ביצוע עבודות שיפור, ליקויי בנייה, ליקויים מחוץ לדירה או נזקים תוצאתיים (לפי סעיפים 59 ו-73 לתנאים הכלליים). הנתבעת מציינת כי התובעים הם "תובעים חוזרים" המגישים תביעות רכוש חוזרות ונשנות במטרה לשפץ את ביתם פעם אחר פעם על חשבונה, לאחר שכבר שולמו להם בעבר מאות אלפי שקלים.

15. הנתבעת מפרטת את היסטוריית התביעות של התובעים למן שנת 2015: תביעה 1 (מיום 21.5.15) בגין נזק מים למרתף, שבגינה שולמו לתובעים כ-95,000 ₪ ולחברת שחר כ-110,000 ₪; תביעה 2 (מיום 30.7.18) בה בוצע תיקון של החלפת אינטרפוץ; ותביעה 3 (מיום 24.8.2020) בה בוצע תיקון נזילה מצנרת מים קרים בחצר האחורית. בהמשך הוגשה תביעה 4 (מיום 7.7.2021) בגין נזקי מים במפלס המרתף, שבמסגרתה שולמו לתובעים תגמולי ביטוח בסך של כ-500,000 ₪ עבור מבנה ותכולה; תביעה 5 (מיום 2.11.2021) בה בוצע תיקון נזילה נוסף בחצר; ותביעה 6 (מיום 16.2.2022) בגין נזקי מים מחדר מכונות הבריכה, בה שולמו לתובעים כ-15,000 ₪ ולקבלן הבריכות כ-10,000 ₪.

16. לגופם של דברים, הנתבעת טוענת כי מקור הכשל העיקרי או היחיד בנכס נעוץ באי ספיקה ו/או קריסה של בור ספיקה הנמצא בחצר הבית שאליו נוקזה צנרת הבריכה. בור הספיקה הוקם ונחפר באופן שגוי, רשלני, ללא תוכניות או תכנון מוקדמים וללא היתר, כפי שעולה מדו"ח חברת  "זרמים" מיום 13.9.22 וממכתבו של המומחה מטעם הנתבעת מר רון נחמן. היא מכחישה מכל וכל את אבחנת המהנדס קרבצ'יק כי מקור הנזקים הוא בתיקון כושל שבוצע מטעמה, ומוסיפה כי ככל שהטענה נכונה, על התובעים להפנות את התביעה כלפי הקבלן שביצע את העבודה הלקויה.

עד כאן טענות הצדדים.

הראיות 

17. ‏גב' תמרה שוגר , התובעת, בעלת הנכס הגישה תצהיר והעידה מטעם התובעים. 

מר אילן כהן, קבלן השיפוצים ומבצע עבודות השיקום בבית התובעים (בעלי חברת "א.כ. יזמות ובניה בע"מ"), העיד גם הוא לתובעים.

מר יובל אברהם העיד מטעם הנתבעת, והוא שימש כמנהל צוות נזקי מים בנתבעת אשר טיפל במהלך השנים האחרונות בתביעות שהגישו התובעים. 

מר משה זולאית, מתקין  ומאתר תקלות  בבריכות שחייה מטעם חברת "זרמים" אשר ביצע את בדיקות האיתור, האבחון והטיפול במכלול הבריכה העיד לטובת הנתבעת.

ביום 26.4.26 התקיים דיון ההוכחות ובו נחקרו עדי הצדדים. 

מכאן לפסק הדין.
18. נוכח המחלוקות המקצועיות בין מומחי הצדדים, מונה מומחה מטעם בית המשפט, מר ארתור וייס, אשר הגיש חוות דעת מפורטת מיום 3.4.24, אודות העניינים השנויים במחלוקת בין הצדדים  (להלן – המומחה ו- חוות הדעת, בהתאמה).

הצדדים הודיעו בדיון על הסכמה הבאה:

"מוסכם כי הצדדים מוותרים על חוות הדעת של המומחים מטעמם (חוות הדעת לא תשמשנה כראיה). מובהר בזאת כי ב"כ התובעים מבקש לחקור את נציג זרמים ואת רון נחמן, אך לא על עניינים שבמומחיות אלא על התנהלות וביקורים שהיו. 
מובהר כי חוות הדעת היחידה שתשמש ראיה בתיק היא חוות דעתו של מומחה בית המשפט מר ארתור וייס."

19. כבר עתה אציין כי טענת הנתבעת בדבר התיישנות התביעה, אשר הועלתה בכתב ההגנה (חלק שני, סעיף א'), נזנחה לחלוטין ולא הוזכרה בסיכומיה. כן זנחה הנתבעת  את טענותיה לפיהן הבית, הבריכה או המתקנים הוקמו "שלא בהיתר ו/או רישיונות ו/או בחריגות מהיתר" ואת הטענות בעניין העברת נטל הראיה. על כן טענות אלו לא יידונו, בהתאם להלכה לפיה דין טענה שנטענה בכתב הטענות אך לא הועלתה בסיכומים – אם בשל שגגה או במכוון – כדין טענה שנזנחה, ובית המשפט לא ישעה לה (ע"א 447/92 רוט נ' אינטרקונטיננטל קרדיט קורפריישן, פ"ד מט(2) 102, 107 (1995)).

חוות דעת מומחה בית המשפט

20. מסקנותיו המומחה הן, בתמצית, כדלהלן:
 
1. לא הוכח כי ליקויי בנייה בביסוס הבריכה או בלאי גרמו לשקיעת הקרקע, אלא שקיעה זו נגרמה עקב סחף מים חריג שהציף את המקום בשל סתימת בור החלחול אליו חובר קו הניקוז. שקיעת הקרקע היא שהובילה לכשלי צנרת הבריכה ולגזירת הצינור החודר לחדר המכונות, וקיים קושי מקצועי לייחס את נזקי הרטיבות הנרחבים בכל קירות המרתף (ששטחו כ-187 מ"ר) לנזילה המינורית מהאסלה משנת 2021 או לכשל המקומי בחדר המכונות בלבד. המומחה הסיק כי הרטיבות הקפילרית שהתרכזה בתחתית הקירות מצביעה על קיומו של כשל מובנה ומתמשך באיטום רצפת המרתף, אשר לא נועד לעמוד בלחצי מים כה חריגים.

2. המומחה קבע כי ישנם שני גורמים מרכזיים לנזקי התובעים: "הטריגר" המיידי הוא אירוע ההצפה בעת ניקוז הבריכה עקב חיבור רשלני של קו הניקוז לבור החלחול במקום לביוב בשנת 2018, לצד ליקוי בנייה מובנה של איטום רצפת המרתף. ככל שיוכח כי נציג הנתבעת הוא שביצע את ביטול החיבור לביוב והעברתו לבור החלחול, הרי שאירוע ההצפה רובץ לפתחה של הנתבעת. מנגד, חדירת המים לחדר המכונות ומשם למרתף מהווה סיבה משנית בלבד, כאשר מרבית הרטיבות נובעת מכשל האיטום המובנה ברצפת המבנה.

3. המומחה אמד את עלויות שיקום נזקי הרטיבות במרתף בסך של 337,702 ש"ח בערכי כינון, וזאת על בסיס החומרים שהוצגו בפניו ובדיקתו ההנדסית בשטח. לצורך הכרעה משפטית, המליץ המומחה לבית המשפט לברר האם אנשי הנתבעת ביצעו את החיבור הלא תקין של הניקוז בשנת 2018 והאם חלה עליה חבות ביטוחית לנזקים הנובעים מליקוי האיטום ברצפת המרתף. מבחינה הנדסית, העריך המומחה את חלוקת גורמי הנזק בשיעור של 40% לחיבור של הניקוז לבור החלחול ו-60% לכשל באיטום רצפת המרתף.

האם האירוע הוא "מקרה ביטוח" בהתאם לפוליסה ? 

21. אירוע ההצפה עולה כדי מקרה ביטוח המכוסה בפוליסה, ולכך מספר טעמים.

22. ‏ראשית, המומחה מטעם בית המשפט קבע כי במהלך ביקורו בנכס הוא הבחין בנזקי רטיבות משמעותיים ביותר בתחתית קירות המרתף, הן בקירות הפנימיים והן בקירות החיצוניים. להערכתו, קיימת כמות רבה מאוד של "מים כלואים" מתחת לריצוף המרתף אשר גרמה לעלייה קפילארית בולטת של רטיבות בקירות המבנה. המומחה הסביר כי הגורם המכריע וה"טריגר" המיידי לרטיבות זו הוא אירוע הצפה מסיבי בעת ניקוז בריכת השחייה, שבו עשרות קובים של מים לא יכלו להתנקז כראוי עקב סתימתו או קריסתו של בור החלחול שאליו חוברה צנרת הניקוז של הבריכה. הצפה זו הובילה לסחף מים, לשקיעת קרקע ולגזירת הצינור החודר לחדר המכונות, ומשם פרצו המים וחדרו לתת-הקרקע של המבנה.

23. המומחה הדגיש כי אלמלא אירוע ההצפה שמקורו בבריכה, לא הייתה חודרת רטיבות אל פני הרצפה, שכן תחתית רצפת הבטון והאיטום הקיים היו מספיקים בהחלט למצב רגיל שבו הבית יבש ומי התהום נמוכים ממפלס הרצפה (ראו עדותו בעמ' 4 ואילך לפרוטוקול). 

24. שנית, העד יובל אברהם מטעם הנתבעת הודה הלכה למעשה בקיומו של אירוע הביטוח ובמקור הכשל (סעיף 6 לתצהירו;  ציטוט זה הוקרא לו וקיבל את אישורו מחדש גם במהלך חקירתו בעמ' 63 לפרוטוקול, שורות 10-12). במהלך חקירתו נשאל על הכיסוי הביטוחי והשיב:

"עו"ד נאסר: איך שאתה אומר מתאר אותו, מה זה מכוסה ? לא מכוסה ?
העד , מר אברהם : קריסה של בור ספיקה.
עו"ד נאסר :איך שאתה אומר מתאר אותו מה ,מה זה מכוסה ? לא מכוסה ?
העד ,מר אברהם : על פניו כן .אני לא גורם , אני לא בודק חבות כן אבל.."
(עמ' 61 לפרוטוקול, שורות 4-7). 

כן העיד: 

"עו"ד נאסר: 'בהתאם לממצאים לחוות דעת של מומחים מטעם הנתבעת ,מקור הכשל היחיד והעיקרי נעוץ באי ספיקה או קריסה של בור'
העד ,מר אברהם :נכון.
עו"ד נאסר :נכון ,ביטוח אירוע שזה סיכמנו ?:
העד ,מר אברהם :נכון ,יש פה אירוע אחד".
(עמ' 63 לפרוטוקול, שורות 10-14).

25. אם כן הוכח כי הרטיבות בנכס מקורה בכשל בבור החלחול, כך שהמים לא חלחלו כראוי וגרמו להצפה דרך קירות המרתף.

26. בפוליסה התקנית לביטוח דירה מוגדר ״מקרה הביטוח״ כאובדן או נזק שנגרמו לדירה בתקופת הביטוח כתוצאה מאחד הסיכונים המפורטים בפוליסה, ובכלל זה ״שטפון או הצפה ממקור מים חיצוני״ (סעיף 2 בפרק א' לתקנות הפיקוח על עסקי ביטוח (תנאי חוזה לביטוח דירות ותכולתן), תשמ"ו-1986 (הפוליסה התקנית)). לכן, נקודת המוצא היא שהשאלה אינה (רק) מי התרשל בחיבור קו הניקוז, אלא האם בפועל אירעה הצפה מהסוג שנכלל ברשימת הסיכונים והאם נגרם בעקבותיה נזק לדירה.

27. אירוע ההצפה בעת ניקוז הבריכה מתאים לסיכון של הצפה. מדובר בהצפה ממשית ומשמעותית, ולא רק חדירת רטיבות או דליפה נקודתית, וכן שהמים הגיעו ממקור המצוי מחוץ למבנה המרתף.

28. זרימת המים מהבריכה שחדרה למרתף דרך הקירות והרצפה עונה באופן מלא על הגדרת מקרה הביטוח. הכשל נגרם כתוצאה מחיבור הצינור השרשורי של הבריכה לבור חלחול של מי גשמים באופן רשלני בשנת 2018. החיבור הלקוי הוביל להצטברות מים מסיבית, הצפות חוזרות ונשנות סמויות, שקיעת קרקע ופריצה של שכבות האיטום, שהביאו לחדירת מים הרסנית אל קומת המרתף, כאמור גם בקביעות המומחה.

29. אין לומר שמים מבריכת שחייה פרטית המצויה בחצר אינם יכולים להיחשב ״הצפה ממקור מים חיצוני״ רק משום שהבריכה והמערכת מצויות בתוך גבולות הנכס המבוטח. אם הוכח שניקוז הבריכה גרם לכמות משמעותית של מים שהציפה את הקרקע סביב המרתף וגרמה לחדירת המים, קיימת תשתית להכרה באירוע כמקרה ביטוח עצמאי לפי כיסוי ההצפה. כך, במקרה אחד התרחש אירוע שבו מקור המים היה צינור בחצר, והמים חדרו למרתף. הקביעה שמדובר בהצפה ממקור מים חיצוני לא הותנתה בכך שהצינור יהיה מחוץ לגבולות המקרקעין, אלא בכך שהמים הגיעו אל המרתף ממקור חיצוני לו (ע"א (מחוזי מרכז) 51623-04-19 שמואל ברוקס נ' הכשרה חב' לביטוח בע"מ (נבו 2.12.2019)).

30. לצורך סיווג מקור המים כ״חיצוני״, נקודת ההשוואה הרלוונטית היא  הדירה או המבנה שניזוקו (ובמקרה זה המרתף) ולא בהכרח גבול הבעלות או גבול המגרש. לכן, העובדה שהבריכה הפרטית נמצאת בחצר השייכת לנכס המבוטח אינה שוללת כשלעצמה את סיווג המים כמים ממקור חיצוני למבנה המרתף.

31. גם אם ההצפה נגרמה עקב חיבור רשלני של קו הניקוז לבור החלחול במקום לביוב, עניין שאדון בו בהמשך פסק הדין, הרי שעצם קיומה של התרשלות בחיבור אינו הופך בהכרח את האירוע לליקוי בנייה בלבד, ואינו שולל אוטומטית כיסוי ביטוחי בגין נזקי הצפה. הפוליסה עשויה לכסות נזקי הצפה גם כאשר קיימת אחריות נוספת של צד שלישי או כאשר בניית המבנה הייתה לקויה (ת״א (שלום הרצ׳) 30392-05-18 מיכאל דמרי נ׳ איי. די. איי. חברה לביטוח בע״מ (29.9.2021)).

32. נוכח האמור, אני קובע כי מדובר במקרה ביטוח מכוסה.




אחריות הנתבעת עקב תיקון קודם

33. אין חולק כי בשנת 2018 ביצעה הנתבעת תיקון בנזילה בבריכה, ולשיטת התובעים, נציג הנתבעת חיבר את הצינור לבור הספיקה, אשר גרם לנזק, ע"פ קביעות המומחה. לעניין זה קבע המומחה כי ככל ויוכח בבית המשפט כי איש מקצוע של הנתבעת אכן ביטל את החיבור לצנרת הביוב, אזי ארוע ההצפה הינו כולו באחריות הנתבעת, וכפי שציין בעדותו "זה אותם מים..." (עמ' 12 ש' 6);  הכוונה היא לאותם מים שחדרו בעקבות התיקון הלקוי וגרמו לנזקים. מכאן, שראשית יש לקבוע האם התיקון משנת 2018, שלשיטת המומחה הוא בבחינת הגורם העיקרי לנזק, בוצע על ידי מי מטעם הנתבעת.

34. המומחה אישר כי בוצעו התיקונים בצנרת אשר לשיטת התובעים חוברו באופן שגרם לנזק (עמ' 1-2 לפרוטוקול). אמנם הנתבעת טוענת כי אין הוכחה לכך, אך לטעמי גרסת התובעים מתיישבת יותר עם מסקנות המומחה.

35. בנסיבות המתוארות, יש להבחין בין שני הנטלים: נטל השכנוע הסופי להוכיח שאיש המקצוע ביצע דווקא את החיבור השגוי מוטל על התובעים; ואולם, משהוכח שאיש מקצוע מטעם הנתבעת אכן הגיע למקום וביצע עבודות, ומשהנתבעת היא בעלת הגישה הטובה ביותר אליו ולמסמכי העבודה, הנטל המעשי להביאו לעדות או להסביר את אי הבאתו  לעדות מוטל בעיקר על הנתבעת והימנעותה עשויה להקים חזקה ראייתית לחובתה.

36. תובעים טוענים כי במהלך שנת 2018 הם זיהו נזילה בצנרת הבריכה ופנו למבטחת, אשר שלחה נציג מטעמה לתיקון הבריכה והנזילה. בתצהירה של התובעת  נטען מפורשות כי איש המקצוע שביצע את התיקון מטעמה של המבטחת הוא מר יאיר קרמר מחברת "פריים סרוויס".

37. בעדותה בבית המשפט הסבירה התובעת כי התיקון היחיד שבוצע בצינור השרשורי שמחבר את הבריכה ובסקימרים נעשה בשנת 2018, וכי פתיחת הדק והחפירות גילו את הצינור כשהוא מחובר באופן לא תקין לבור החלחול. לגרסתה, מדובר בהוכחה הגיונית, שכן לא בוצע כל שיפוץ או תיקון אחר בבית מאז שנת 2005 ועד לאותו מועד, והיא אף ציינה כי תזהה את איש המקצוע מיומני הביטוח או אם תראה אותו (עמ' 55 ש' 6-11).

38. איש המקצוע מטעם התובעים, קבלן השיפוצים מר אילן כהן, הצהיר כי במהלך עבודותיו הוא גילה שקו הריקון והניקוז של הבריכה עבר שינוי וחובר באופן פרוביזורי ומאולתר למערכת ניקוז מי הגשם הזורמת לבור החלחול. לדבריו, חיבור לקוי זה הוא שגרם לסתימת בור החלחול עקב החומרים והכלור שבמי הבריכה, והוביל להצפות חוזרות ונשנות במרתף, מתחת לדק ובגינה סביב הבריכה. בעקבות הגילוי, הקבלן ביצע תיקון שבו הוא ניתק את הצינור השרשורי וחיבר את קו ריקון המים של הבריכה מחדש לחיבור המקורי שלו, מערכת הביוב העירונית, כפי שאמור להיות בתכנון תקין.

39. מאחר שבור החלחול המקורי קרס ונסתם כליל, הוא נאלץ להסיט את קו מי הגשם בלבד (היורדים מהגג ומתחת לדק) אל בור חלחול אחר שהיה קיים בחצר ולא היה בשימוש עד לאותו מועד. הקבלן הדגיש בתצהירו ובחקירתו כי בניגוד לקביעת מומחה בית המשפט, הוא עצמו לא חזר על הטעות ולא חיבר את ניקוז הבריכה לבור חלחול, אלא חיבר את הבריכה לביוב, ורק את ניקוז מי הגשם העביר לבור החלחול השני.

40. מנגד, הנתבעת מכחישה את הטענה מכל וכל וטוענת בסיכומיה כי התובעים לא הציגו שום אסמכתא בכתב, דוח עבודה או רישום המעידים על ביצוע התיקון מטעמה בשנת 2018. בנוסף, נציג הנתבעת, מר יובל אברהם, העיד כי חברות ההסדר של חברת הביטוח שונו עוד לפני שנת 2018, וכי החברות הנטענות לא עבדו עמם באותה עת.

41. אכן, התובעים אינם פטורים מהצגת תשתית ראייתית לכך שהחיבור השגוי בוצע במסגרת עבודת המבטחת. עם זאת, אין משמעות הדבר שהם חייבים להוכיח את העובדה באמצעות עדות ישירה של איש המקצוע דווקא; ניתן להוכיחה גם באמצעות צירוף של ראיות נסיבתיות, מסמכי עבודה, רישומי המבטחת, ממצאים פיזיים ועדויות מומחים.

42. אלא שכאן,  לא נסתרה טענת התובעים כי  איש המקצוע היה קבלן או נציג שנשלח על ידי הנתבעת.  הנתבעת היא שניהלה את הטיפול באירוע הקודם, התקשרה עמו או הפעילה אותו, ומטבע הדברים יש לה גישה טובה יותר לפרטיו, לדוח העבודה שלו, להזמנת העבודה, לחשבונית ולמסמכים שנוצרו בזמן אמת ומה גם שהתובעת ציינה בתצהירה במפורש את שמו ואת החברה שבה עבד.

43. לפיכך, לאחר שהתובעים הציגו ראיות ראשוניות (עדות התובעת בדבר תיקון מטעם המבטחת, רישום האירוע אצל הנתבעת, גילוי פיזי של החיבור השגוי ועדות קבלן השיפוצים בדבר מבנה החיבור ותוצאותיו) הרי שהנטל להביא ראיות לסתור עובר לנתבעת. במסגרת זו, הנתבעת היתה צריכה לזמן את איש המקצוע או להציג הסבר ממשי מדוע לא ניתן להביאו. כך לא נעשה (השוו: ת"א (שלום ת"א) 56256-12-17 עדנה מרין נ' איי אי ג'י ישראל חברה לביטוח בע"מ (29.11.2020)).

44. המסקנה הנגזרת מכך היא שבמקרה הנוכחי  לאחר שהונחה תשתית ראייתית מספקת לכך שאיש המקצוע היה מטעם הנתבעת ועבד במקום, והוצגה תשתית לכך שהתיקון הותיר אחריו את החיבור השגוי, היה על הנתבעת להביא את איש המקצוע עצמו, את דוח העבודה שלו או הסבר משכנע להיעדרם.

45. איש המקצוע מטעם הנתבעת אינו עד שולי. הוא עד ישיר שיכול להסביר  מי נתן לו את ההוראות,  מה הייתה מטרת עבודתו,  אילו צינורות ראה וחיבר,  האם ניתק את החיבור ממערכת הביוב;  האם חיבר את הצינור לבור החלחול,  האם התיקון בוצע לפי הנחיות המבטחת או לפי החלטה עצמאית שלו וכיוצא באלו עניינים. בפסק הדין בעניין מרין הודגש בדיוק פגם ראייתי מסוג זה: הנתבעות לא הביאו את בעלי המקצוע עצמם כדי לסתור את גרסת התובעת, והסתפקו בעדים שלא היו עדים ישירים למתרחש.

46. נציג הנתבעת מר אברהם העיד כי אינו יכול לאשר אם הכשל מקורו בתיקון משנת 2018. גם עד הנתבעת מחברת "זרמים" העיד כי לא ראה את החיבור בעיניו ולא הוצגה בפניו בזמן אמת תלונה בנושא. המהנדס מטעם הנתבעת, מר נחמן, התייחס למנגנון הנזק, אך לא הציג ידיעה אישית בדבר זהות מבצע החיבור.

47. עדויות אלה מלמדות על כך שלנתבעת אין עדות ישירה הסותרת את גרסת התובעים. הן אינן מוכיחות, כשלעצמן, שהחיבור לא בוצע על ידי איש המקצוע מטעם המבטחת. לכל היותר הן יוצרות הכחשה או אי ידיעה, שלא די בהן.

48. מכאן, שכאשר הנתבעת טוענת שאין כל קשר בין התיקון לבין החיבור השגוי, אך אינה מציגה את תיק השירות, דוח העבודה, פרטי הקבלן או עדותו, יש לזקוף את בדבר לחובתה.  מאחר שהנתבעת לא הביאה לעדות את איש המקצוע, אף שהוא פעל מטעמה, ולא הציגה סיבה מספקת לכך הרי שחזקה כי עדותו לא הייתה תומכת בגרסת הנתבעת. 

49. כן לא הובאו כל ראיה, מסמך, פלט רשמי או הסכם בכתב מצד הנתבעת התומך בטענתו של מר יובל אברהם לפיה חברות ההסדר שונו בשנת 2017 ושחברת "פריים סרוויס" לא עבדה עמן בשנת 2018.

50. לסיכום, לנוכח הממצא כי איש מקצוע מטעם הנתבעת הוא שביצע את העבודות, ומאחר והנתבעת לא הביאה בעל המקצוע או מסמכי התיקון, ובכך לא הסבירה מה בוצע במסגרת התיקון, הרי שהתשתית שהציגו התובעים (עדות התובעת, ממצאי החיבור, עדות קבלן השיפוצים, רישומי האירוע וחוות דעת המומחה) מספיקה להרמת הנטל במאזן ההסתברויות, להוכיח כי החיבור הרשלני (כפי שקבע המומחה) נעשה על ידי התובעת.


חלוקת האחריות בין גורמי הנזק

51. ביחס לחלוקת האחריות של המומחה אשר קבע כי 60% מהנזק אירע בשל איטום לקוי, טוענת הנתבעת כי אין לכך כיסוי ביטוחי, שכן נזקי איטום אינה מכוסים בפוליסה. 

52. הנתבעת נשענת על לשון הפוליסה וטוענת כי היא פטורה מתשלום בגין רכיב זה. הנתבעת מפנה לסעיף 4.1.2.3(ב)(3) לתנאים הכלליים, המחריג באופן מפורש נזק שסיבתו איטום לקוי או חוסר איטום, או רטיבות הנובעת מחלחול או חדירת מי גשמים או מים כלשהם בקירות החיצוניים (מעטפת) של הדירה.  לשיטתה, מאחר שמדובר בכשל באיטום ובחדירת מים קפילארית מתמשכת לאורך שנים, אין מדובר במקרה ביטוח והנזק מוחרג לחלוטין מהפוליסה התקנית.

53. על פי חוות דעתו של מומחה בית המשפט, החלוקה של 60% ו-40% מתייחסת לזיהוי וחלוקת "גורמי הכשל" או גורמי הנזק (אחריות סיבתית), ולא לחלוקת הנזק הפיזי בפועל או לעלות עבודות האיטום בלבד. המומחה קבע בחוות דעתו: "אני מעריך % 40 לגורם הנזק לחיבור של הניקוז לבור החלחול -ו % 60 לכשל באיטום". בחקירתו הבהיר כי מדובר בהערכה שלו לחלוקת הגורמים שאי אפשר לכמת בצורה מתמטית.

54. לגבי תקינות האיטום, המומחה הבהיר כי האיטום הקיים בתחתית המבנה היה תקין ומספק עבור תנאי קרקע רגילים, וקבע כי אין ליקוי בנייה משום שהאיטום נועד לבית רגיל ויבש. לשיטתו, שום מבנה מגורים סטנדרטי אינו נדרש להיבנות עם מערכות איטום העמידות בפני לחצים של עשרות קוב מים המציפים את הקרקע. איטום המבנה פשוט לא היה מסוגל לעמוד בהצפה החריגה, שכן איטום סטנדרטי עלול להיפגע היכן שקיים זרם מים חזק בלחץ ישיר.

55. במענה לשאלות ההבהרה הסביר המומחה כי מאחר שמי התהום בנכס נמוכים ממפלס רצפת המרתף, "אין שום סיבה כי במצב רגיל, גם אם האיטום של תחתית רצפת הבטון לוקה בחסר תחדור רטיבות אל פני הרצפה".  כן העיד כי "....עכשיו הסיבה השנייה, כי האיטום מתחת למבנה, עכשיו כשאין בריכה ואין ומי תהום הם לא נמצאים, הבית לא מונח בתוך מים כמו, ואין מי תהום מסביב עושים איזשהו איטום וזה אמור להספיק. זאת אומרת אם לא היה הבריכה ואם לא היה הצפה ככל הנראה האיטום שעשו אם עשו... מספיק.." (עמ' 2 ש' 11-16). 


56. מכאן, שאלמלא ההצפה המסיבית מן הבריכה לא היו נגרמים נזקי הרטיבות הקשים, אך יייתכן שהיו מופיעים ליקויי רטיבות קפילרית קלים בשל הכשל המובנה באיטום הרצפה.

57. העבודות שהוערכו על ידי המומחה בחוות דעתו נועדו לתיקון ושיקום נזקי הרטיבות שנגרמו בפועל, ולא לשדרוג או החלפה של מערכת האיטום הקיימת. המומחה הדגיש לגבי ההצעה לבצע איטום מתחת לריצוף כי זה "הכי טוב שיכול להיות אבל בלתי אפשרי" שכן "אי אפשר להרים את הבניין".

58. קביעת המומחה שלפיה 60% מיוחסים ל״כשל באיטום״ אינה מובילה כשלעצמה לשלילת הכיסוי בגין רכיב זה או לדחיית התביעה כולה. הממצא המרכזי הוא שהאיטום היה תקין ומספק בתנאים רגילים, וכי אלמלא ההצפה החריגה שנגרמה מניקוז הבריכה לא הייתה חודרת רטיבות למרתף. לכן ההצפה היא מקרה הביטוח והגורם הדומיננטי לנזק, בעוד שליקוי האיטום עשוי להשפיע על היקף השיפוי בלבד, ככל שחלק מסוים מהעבודות נועד לתקן פגם שהיה קיים קודם או למנוע רטיבות עתידית.

59. העובדה שהמומחה ציין כי ייתכן שגם ללא האירוע היו מופיעים כל מיני מקרים של רטיבות קפילרית אינה זהה לקביעה שנזקי הרטיבות שנגרמו בפועל היו מתרחשים ללא ההצפה. לעניין זה יש להבחין בין  אפשרות תיאורטית או עתידית לרטיבות קפילרית קלה לבין נזקי הרטיבות הקשים שנגרמו בעקבות חדירה מסיבית של מים ולחצים חזקים ועבודות השיקום שנדרשו לאחר האירוע.

60. גם כאשר קיים ליקוי מבני שהיה מאפשר למים לגרום נזק רחב יותר, אין בכך לשלול את הכיסוי למלוא נזקי ההצפה, ככל שההצפה היא שהביאה להתממשותם (עניין דמרי, לעיל).

61. המסקנה המשכנעת יותר היא שהצפת הבריכה הייתה האירוע שהפעיל את הנזק, ואילו האיטום היה מערכת תקינה לתנאים רגילים שלא נועדה לעמוד בעשרות קוב מים ובלחצים חריגים. לכן ייחוס 60% לאיטום אינה שוללת אוטומטית את הכיסוי ואינה שווה בהכרח לשלילת 60% מהתביעה. נזקי השיקום שנגרמו בפועל עקב ההצפה אמורים להיות מכוסים, גם אם רגישות המבנה או מאפייני האיטום תרמו להחמרת הנזק.

הנזק

62. ‏המומחה העריך את עלויות התיקון הישירות למבנה (נזקי הרטיבות במרתף) בסכום כולל של 337,702 ₪ בערכי כינון (נכון למועד עריכת חוות דעת מהנדס התובעים מחודש פברואר 2023). בטבלה המצורפת לחוות דעתו, המליץ המומחה לאשר סכומים אלו הכוללים בין היתר עבודות פירוק ופינוי, עבודות איטום ושיקום קירות, חידוש הריצוף והפנלים, דיור חלופי בסך 30,000 ₪, בדיקת המטרה בסך 4,000 ₪ ומילוי הבריכה בסך 818 ₪. 

63. טוענת הנתבעת בסיכומיה כי התובעים כבר שופו ע"י הנתבעת על מלוא הנזקים שנגרמו בפועל, ובסה"כ שולמו לתובעים במהלך שנת 2022 ובראשית שנת 2023 סכומים מצטברים של 437,344 ₪, שהם יותר מסכומי הפיצוי שקבע המומחה. איני מקבל טענת הנתבעת, ויש לקבוע כי עלה בידי התובעים להוכיח כי הנזקים שבתובענה, הנם נזקים חדשים, וזאת לאחר שקומת המרתף כבר שוקמה ושופצה. 

64. ‏התובעים טוענים כי קומת המרתף שוקמה, שופצה ויובשה מן היסוד עובר להתרחשות אירוע ההצפה שהתגלה ביולי 2022. טענה זו נתמכת בתצהירו ובעדותו של קבלן השיקום, אילן כהן, לפיהם עבודות השיקום המקיפות במרתף החלו בפברואר 2022 והושלמו לחלוטין בסוף מאי או ראשית יוני 2022 (ר' תצהירו ועמ' 29–30 לפרוטוקול).

65. עדות קבלן השיקום נתמכת גם בעדותו של מתחזק הבריכה, משה זולאית, שאישר שבביקוריו הראשונים בפברואר 2022 הבית היה בעיצומו של שיפוץ נרחב (פרוט' עמ' 22-27;  עמ' 25 שורות 32–38 ועמ' 26 שורות 1–4 לתמליל).  לכן, יש לקבל את גרסת התובעים כי מדובר באירוע חדש שבו זרמו מים חדשים למרתף היבש בעקבות קריסת בור החלחול שאליו חובר ניקוז הבריכה. בעת מילוי הבריכה מחדש וביצוע שטיפה לאחור, פרצו מים בלחץ באופן הפוך והציפו בשנית את תשתית המרתף המשוקמת (סעיפים 14–16 לתצהיר אילן כהן, ועמ' 33 שורות 23–36 לתמליל).

66. התובעים מפנים לדו"ח בדיקת תכולת הרטיבות של חברת "מדיטסט" מיום 31/10/2022, שהצביע על ערכי רטיבות חריגים של 6.41% בחדר הכביסה ו-6.31% בחדר הביליארד במצע סומסום חדש שהונח יבש לחלוטין בחודשים 5-6/2022. בנוסף, נטען כי הנתבעת הטעתה את התובעים כשהתעקשה באופן רשלני שמקור הרטיבות היחיד הוא נזילה מאסלה בחדר סתיו (עדות יובל אברהם בעמ' 60 שורות 30–39). התובעים השלימו את עבודות השיקום, ורק לאחר מילוי הבריכה מחדש התגלה הכשל האמיתי בחיבור מערכת הניקוז לבור החלחול שבוצע ברשלנות על ידי המבטחת בשנת 2018 (הודעת דוא"ל מיום 11/5/2022 - נספח 5 לראיות התובעים, ועדות יובל אברהם בעמ' 60 שורות 17–20 לתמליל). 

67. המסקנה היא שלא מדובר בכפל פיצוי, כטענת הנתבעת, אלא באירוע נפרד.


68. התובעים טוענים בסיכומים כי יש להוסיף להערכת המומחה רכיבים נוספים, כגון עליית מחירי תשומות הבנייה ממועד חוות דעתו של מר קרבצ'יק (פברואר 2023) ועד למועד הגשת הסיכומים, המעמידה את שווי הפיצוי המשוערך על סך של 376,619 ₪. כמו כן, הם דורשים להוסיף סך של 8,611 ₪ בגין רכיב פיקוח ובלאי הנדסי (בהסתמך על מענה המומחה לשאלות הבהרה), וכן החזר עבור כלל הוצאותיהם, לרבות שכ"ט המומחים מטעמם והוצאות משפט רבות.

69. דרישת  התובעים נתמכת במענה המומחה לשאלות ההבהרה, כדלהלן: חישוב סכום הפיצוי הבסיסי מורכב מהערכת המומחה מטעם בית המשפט, העומדת על סך של 337,702 ₪ בערכי כינון, בתוספת הרכיבים הבאים:   בהתאם למענה לשאלה 8, יש להוסיף את הפחתת הבלאי מסעיפים 99.03 ו-99.05  בחוות דעת המומחה בסך כולל של 8,201 ₪ ובתוספת פיקוח של 5% כולל מע"מ, המסתכמים יחד בסך של 8,611 ₪. לפיכך, סכום הפיצוי הכולל של שני רכיבים אלו עומד על סך של 346,313 ₪ (ראו עדות המומחה בעמ' 17 ש' 11-21 וכן בעמ' 22 ש' 2-9).

70. כן יש לבצע שערוך של סכום הפיצוי הבסיסי למדד תשומות הבנייה (ממדד פברואר 2023 שעמד על 128.60 נקודות ועד למדד שפורסם בעת הגשת הסיכומים שעמד על 143.42 נקודות), כך שסכום הפיצוי של המומחה וייס עומד על 376,619 ₪.  בתוספת הרכיב המשלים של הבלאי והפיקוח בסך 8,611 ₪, עומד סכום הפיצוי המשוערך הכולל על סך של 385,230 ₪. 

71. בכל הנוגע לשכר טרחת מומחה בית המשפט, התובעים שילמו למומחה סך של 9,945 ₪ עבור הכנת חוות הדעת, וכן סך נוסף של 1,500 ₪ עבור מענה לשאלות הבהרה. בנוסף, בהחלטה מיום 10/05/26, נפסק למומחה שכר עדות בסך של 2,500 ₪ כולל מע"מ, בגין חקירתו, אשר שולם באותו שלב על ידי הצדדים בחלקים שווים (סך של 1,250 ₪ כולל מע"מ לכל צד). משכך התובעים זכאים לסך נוסף של 12,695 ₪ בגין חלק התובעים בהוצאות המומחה. 

72. באשר ליתר ההוצאות בהן נשאו התובעים (אגרת משפט, בדיקת רטיבות של חברת מדיטסט ובדיקת המטרה, שכר טרחת המומחה מטעמם עבור הכנת חוות דעתו וליווי שוטף)  הרי שלא מצאתי לפסוק הוצאות בשיעור מלא שכן הסכום שנפסק בסופו של דבר הוא בערך 1/3 מסכום התביעה המקורי, ומשכך נמצא כי יש לפסוק סכום גלובלי,  באופן ההולם את הסכום הסופי שנפסק.  על כן, אני מחייב את הנתבעת לשלם לתובעים סכום כולל של 40,000 ₪, בגין הוצאות משפט ושכר טרחת עורך דין גם יחד.
73. לסיכום,

הנתבעת תשלם לתובעים את הסכומים הבאים: 385,230 ₪ + 12,695 ₪ + 40,000 ₪.

הסכומים ישולמו בתוך 30 יום, ולאחר מועד זה יישאו ריבית שיקלית ודמי פיגורים כחוק.



ניתן היום, כ"ח אב תשפ"ו, 11 אוגוסט 2026, בהעדר הצדדים.

